Τροποποίηση από τη Γαλλία των υποχρεώσεων δημόσιας υπηρεσίας σε ό,τι αφορά τα τακτικά αεροπορικά δρομολόγια που εκτελούνται εντός της Γαλλίας

(2002/C 166/04)

(Κείμενο που παρουσιάζει ενδιαφέρον για τον ΕΟΧ)

1. Η Γαλλία αποφάσισε να τροποποιήσει τις υποχρεώσεις δημόσιας υπηρεσίας σε ό,τι αφορά τα τακτικά αεροπορικά δρομολόγια που εκτελούνται μεταξύ Roanne (Renaison) και Παρισιού (Orly), των οποίων η δημοσίευση έγινε στην Επίσημη Εφημερίδα των Ευρωπαϊκών Κοινοτήτων C 91 της 30ής Μαρτίου 2000, βάσει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών.

2. Οι τροποποιημένες υποχρεώσεις δημόσιας υπηρεσίας είναι οι ακόλουθες:

Ως προς την ελάχιστη συχνότητα πτήσεων:

Τα δρομολόγια πρέπει να περιλαμβάνουν τουλάχιστον δύο ταξίδια με επιστροφή ημερησίως, πρωινή και εσπερινή πτήση, από τη Δευτέρα έως και την Παρασκευή, εκτός αργιών, 220 ημέρες το χρόνο.

Τα δρομολόγια πρέπει να εκτελούνται χωρίς ενδιάμεσο σταθμό μεταξύ Roanne (Renaison) και Παρισιού (Orly).

Ως προς τα ωράρια πτήσεων:

Τα ωράρια πρέπει να παρέχουν τις εργάσιμες ημέρες τη δυνατότητα στους επιβάτες που ταξιδεύουν για επαγγελματικούς λόγους να μεταβαίνουν και να επιστρέφουν αυθημερόν έχοντας στη διάθεσή τους χρονικό διάστημα τουλάχιστον οκτώ ωρών στον προορισμό, τόσο στο Παρίσι όσο και στη Roanne.

Επισημαίνεται ότι από τη Δευτέρα έως και την Παρασκευή δεσμεύονται ορισμένες χρονοθυρίδες (slots) στον αερολιμένα του Παρισιού (Orly) για την εξυπηρέτηση του τακτικού δρομολογίου Roanne (Renaison)-Παρίσι (Orly), σύμφωνα με το άρθρο 9 του κανονισμού (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες. Οι ενδιαφερόμενοι για το συγκεκριμένο δρομολόγιο αερομεταφορείς μπορούν να ζητούν πληροφορίες σχετικά με τις χρονοθυρίδες από τον συντονιστή των αερολιμένων του Παρισιού.

Ως προς την εμπορική πολιτική:

Η εμπορία των πτήσεων πρέπει να πραγματοποιείται μέσω τουλάχιστον ενός μηχανογραφημένου συστήματος κράτησης θέσεων. Τη θέση σε λειτουργία των συστημάτων κράτησης θέσεων αναλαμβάνει ο μεταφορέας.

Ως προς τη συνέχεια προσφοράς πτήσεων:

Εκτός περιπτώσεων έκτακτης ανάγκης, ο αριθμός των πτήσεων που ακυρώνονται για λόγους που μπορούν να αποδοθούν άμεσα στον μεταφορέα δεν επιτρέπεται να υπερβαίνει, ετησίως, το 3 % του αριθμού των προβλεπόμενων πτήσεων.

Σύμφωνα με το άρθρο 4 παράγραφος 1 στοιχείο γ) του προαναφερόμενου κανονισμού (ΕΟΚ) αριθ. 2408/92, κάθε μεταφορέας που σκοπεύει να εκμεταλλευθεί το δρομολόγιο πρέπει να παρέχει εγγύηση ότι θα το εκμεταλλευθεί για χρονικό διάστημα τουλάχιστον δώδεκα συνεχών μηνών.

Επιπλέον, ο αερομεταφορέας δεν δύναται να διακόψει την εκτέλεση των πτήσεων χωρίς προειδοποίηση τουλάχιστον έξι μηνών.

Ανακοινώνεται στους κοινοτικούς αερομεταφορείς ότι η μη τήρηση των παραπάνω υποχρεώσεων παροχής υπηρεσίας στη διαχείριση των εν λόγω γραμμών μπορεί να συνεπάγεται διοικητικές ή/και νομικές κυρώσεις.

3. Οι παρούσες υποχρεώσεις δημόσιας υπηρεσίας αντικαθιστούν από την 28η Οκτωβρίου 2002 τις υποχρεώσεις που αναφέρονται στην ανακοίνωση της Επιτροπής και έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων C 91 της 30ής Μαρτίου 2000.